title: Регламент за изпълнение (ЕС) 2017/2091 на Комисията от 14 ноември 2017 година за неподновяване на одобрението на активното вещество ипродион в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията (Текст от значение за ЕИП. )

text:
               15.11.2017

               BG

               Официален вестник на Европейския съюз

               L 297/25

         РЕГЛАМЕНТ ЗА ИЗПЪЛНЕНИЕ (ЕС) 2017/2091 НА КОМИСИЯТА
   от 14 ноември 2017 година
   за неподновяване на одобрението на активното вещество ипродион в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) № 540/2011 на Комисията
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 и член 78, параграф 2 от него,
   като има предвид, че:

               (1)

               С Директива 2003/31/ЕО на Комисията (2) ипродион бе включен като активно вещество в приложение I към Директива 91/414/ЕИО на Съвета (3).

               (2)

               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в част А от приложението към Регламент за изпълнение (ЕС) № 540/2011 на Комисията (4).

               (3)

               Срокът на одобрението на активното вещество ипродион, включено в част А от приложението към Регламент за изпълнение (ЕС) № 540/2011, изтича на 31 октомври 2018 г.

               (4)

               В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бе подадено заявление за подновяване на одобрението на ипродион.

               (5)

               Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според държавата членка докладчик заявлението е пълно.

               (6)

               Държавата членка докладчик подготви доклад за оценка във връзка с подновяването, като се консултира с държавата членка съдокладчик, и на 3 ноември 2015 г. го представи на Европейския орган по безопасност на храните („Органа“) и на Комисията.

               (7)

               Органът изпрати доклада за оценка във връзка с подновяването до заявителя и до държавите членки за коментар и препрати на Комисията получените коментари. Освен това Органът публикува допълнителното обобщено досие.

               (8)

               На 8 юни 2016 г. Органът предаде на Комисията заключението си (6) за това дали може да се очаква ипродион да отговаря на критериите за одобрение, предвидени в член 4 от Регламент (ЕО) № 1107/2009. Органът стигна до заключението, че е налице голяма вероятност подложените на оценка представителни видове употреба да доведат до експозиция на подпочвените води над параметричната граница от 0,1μg/l в питейна вода за съответните метаболити на ипродион в ситуациите, представени във всички уместни предвиждания за подпочвените води; един съответен метаболит дори се очаква да надвишава 0,75 μg/l във всички уместни предвиждания за подпочвените води. Освен това Органът също така стигна до заключението, че е налице висок дългосрочен риск за водните организми.

               (9)

               По отношение на един метаболит, открит като остатъчно вещество в растения и като примес в техническия материал, Органът заключи, че генотоксичният потенциал не може да бъде изключен и следователно определянето на референтни стойности за този метаболит не може да бъде потвърдено въз основа на наличната информация. Освен това, въз основа на наличната информация, оценката на риска при прием чрез храната не можеше да бъде финализирана, тъй като не е възможно да се установят определенията на остатъка за целите на оценката на риска; въпреки това не може да се изключи сериозен риск за потребителите. На последно място, оценката на дългосрочния риск за дивите бозайници от всички съответни пътища на експозиция не можеше да бъде финализирана въз основа на подадената в досието информация.

               (10)

               Освен това ипродион е класифициран като канцероген от категория 2 в съответствие с Регламент (ЕО) № 1272/2008 на Европейския парламент и на Съвета (7), а в заключението на Органа се посочва, че ипродион следва да се класифицира като канцероген от категория 1B и като токсичен за репродукцията от категория 2. При разгледаните представителни видове употреба нивата на остатъчни вещества надвишават стойността по подразбиране, посочена в член 18, параграф 1, буква б) от Регламент (ЕО) № 396/2005 на Европейския парламент и на Съвета (8). Поради това изискването, посочено в точки 3.6.3 и 3.6.5 от приложение II към Регламент (ЕО) № 1107/2009, не е изпълнено.

               (11)

               Комисията прикани заявителя да представи своите коментари относно заключението на Органа, а в съответствие с член 14, параграф 1, третата алинея от Регламент (ЕС) № 844/2012 — и относно проекта на доклада за подновяване. Заявителят представи своите коментари, които бяха разгледани внимателно.

               (12)

               Независимо от изложените от заявителя аргументи, не беше възможно да бъдат отхвърлени опасенията, свързани с веществото.

               (13)

               Въз основа на идентифицираните опасения не беше установено, че посочените в член 4 от Регламент (ЕО) № 1107/2009 критерии за одобрение са изпълнени при един или повече представителни видове употреба на най-малко един продукт за растителна защита. Поради това в съответствие с член 20, парaграф 1, буква б) от същия регламент е целесъобразно да не се подновява одобрението на ипродион.

               (14)

               На държавите членки следва да се даде време да отнемат разрешенията за продукти за растителна защита, съдържащи ипродион.

               (15)

               За продуктите за растителна защита, съдържащи ипродион, за които държавите членки предоставят гратисен период в съответствие с член 46 от Регламент (ЕО) № 1107/2009, посоченият период следва да изтече най-късно на 5 юни 2018 г.

               (16)

               С Регламент за изпълнение (ЕС) 2017/1511 на Комисията (9) срокът на одобрението за ипродион бе удължен до 31 октомври 2018 г., за да се даде възможност процедурата по подновяването да приключи, преди срокът на одобрението да изтече. Тъй като обаче решението е взето преди изтичането на този удължен срок, настоящият регламент следва да започне да се прилага възможно най-бързо.

               (17)

               Настоящият регламент не възпрепятства подаването на ново заявление за одобрение на ипродион в съответствие с член 7 от Регламент (ЕО) № 1107/2009.

               (18)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Неподновяване на одобрението на активното вещество
   Одобрението на активното вещество ипродион не се подновява.
   Член 2
   Изменения на Регламент за изпълнение (ЕС) № 540/2011
   В част А от приложението към Регламент за изпълнение (ЕС) № 540/2011 ред № 50 относно ипродион се заличава.
   Член 3
   Преходни мерки
   Държавите членки отнемат разрешенията за продукти за растителна защита, съдържащи ипродион като активно вещество, не по-късно от 5 март 2018 г.
   Член 4
   Гратисен период
   Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 5 юни 2018 г.
   Член 5
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 ноември 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Директива 2003/31/ЕО на Комисията от 11 април 2003 г. за изменение на Директива 91/414/ЕИО на Съвета за включване на активните вещества 2,4-DB, бета-цифлутрин, цифлутрин, ипродион, линурон, малеинов хидразид и пендиметалин (ОВ L 101, 23.4.2003 г., стр. 3).

      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент за изпълнение (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

      (6)  ЕОБХ (Европейски орган за безопасност на храните), 2016 г. Заключение във връзка с партньорската проверка на оценката на риска от употребата на активното вещество ипродион като пестицид. EFSA Journal (Бюлетин на ЕОБХ) 2016;14(11):4609, 31 pp., doi:10.2903/j.efsa.2016.4609.

      (7)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

      (8)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1)

      (9)  Регламент за изпълнение (ЕС) 2017/1511 на Комисията от 30 август 2017 г. за изменение на Регламент за изпълнение (ЕС) № 540/2011 по отношение на удължаване на срока на одобрението на активните вещества 1-метилциклопропен, бета-цифлутрин, хлороталонил, хлоротолурон, циперметрин, даминозид, делтаметрин, диметенамид-р, флуфенацет, флуртамон, форхлорфенурон, фостиазат, индоксакарб, ипродион, MCPA, MCPB, силтиофам, тиофанат-метил и трибенурон (ОВ L 224, 31.8.2017 г., стр. 115).


title: Регламент за изпълнение (ЕС) 2018/256 на Комисията от 20 февруари 2018 година за изменение за 281-ви път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда

text:
               21.2.2018

               BG

               Официален вестник на Европейския съюз

               L 48/39

         РЕГЛАМЕНТ ЗА ИЗПЪЛНЕНИЕ (ЕС) 2018/256 НА КОМИСИЯТА
   от 20 февруари 2018 година
   за изменение за 281-ви път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда (1), и по-специално член 7, параграф 1, буква а) и член 7а, параграф 5 от него,
   като има предвид, че:

               (1)

               В приложение I към Регламент (ЕО) № 881/2002 са изброени лицата, групите и образуванията, обхванати от мерките за замразяване на средства и икономически ресурси съгласно посочения регламент.

               (2)

               На 14 февруари 2018 г. Комитетът по санкциите към Съвета за сигурност на Организацията на обединените нации реши да измени едно вписване в списъка на лицата, групите и образуванията, спрямо които следва да се прилага замразяването на средства и икономически ресурси. Поради това приложение I към Регламент (ЕО) № 881/2002 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 881/2002 се изменя в съответствие с приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 20 февруари 2018 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 139, 29.5.2002 г., стр. 9.

      ПРИЛОЖЕНИЕ
      В приложение I към Регламент (ЕО) № 881/2002 идентификационните данни за следното вписване „Djamel Lounici (известен още като: Jamal Lounici). Адрес: Алжир. Дата на раждане: 1.2.1962 г. Месторождение: Algiers, Алжир. Гражданство: алжирско. Други сведения: а) име на бащата: Abdelkader и име на майката: Johra Birouh, б) върнат от Италия в Алжир, където пребивава от ноември 2008 г., в) зет на Othman Deramchi. Дата на определянето, посочено в член 2a, параграф 4, буква б): 16.1.2004 г.“ в категорията „Физически лица“се заменят със следния текст:

         „Djamel Lounici (известен още като Jamal Lounici). Адрес: Алжир. Дата на раждане: 1.2.1962 г. Месторождение: Algiers, Алжир. Гражданство: алжирско. Други сведения: а) име на бащата: Abdelkader, име на майката: Johra Birouh, б) върнат от Франция в Алжир, където пребивава от септември 2008 г. Дата на определянето, посочено в член 7г, параграф 2, буква и): 16.1.2004 г.“.


title: Регламент за изпълнение (ЕС) 2018/260 на Комисията от 21 февруари 2018 година за прекратяване на разследването във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) № 1008/2011 на Съвета, изменен с Регламент за изпълнение (ЕС) № 372/2013, върху вноса на ръчни колички за палети и основните им части с произход от Китайската народна република чрез внос, изпращан от Виетнам, независимо дали е с деклариран произход от Виетнам

text:
               22.2.2018

               BG

               Официален вестник на Европейския съюз

               L 49/16

         РЕГЛАМЕНТ ЗА ИЗПЪЛНЕНИЕ (ЕС) 2018/260 НА КОМИСИЯТА
   от 21 февруари 2018 година
   за прекратяване на разследването във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) № 1008/2011 на Съвета, изменен с Регламент за изпълнение (ЕС) № 372/2013, върху вноса на ръчни колички за палети и основните им части с произход от Китайската народна република чрез внос, изпращан от Виетнам, независимо дали е с деклариран произход от Виетнам
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 13, параграф 3 и член 14, параграф 5 от него,
   като има предвид, че:
   1.   ПРОЦЕДУРА

   1.1.   Предишни разследвания и съществуващи мерки

               (1)

               През юли 2005 г. с Регламент (ЕО) № 1174/2005 (2) Съветът наложи окончателно антидъмпингово мито върху вноса на ръчни колички за палети и основните им части („ръчни колички за палети“) с произход от Китайската народна република („КНР“ или „Китай“). Мерките се изразяваха в налагането на адвалорно антидъмпингово мито в размер между 7,6 % и 46,7 % („първоначалните мерки“).

               (2)

               През юли 2008 г. с Регламент (ЕО) № 684/2008 (3), след ex officio частичен междинен преглед съгласно член 11, параграф 3 от основния регламент Съветът уточни обхвата на мерките и изключи от обхвата на първоначалните антидъмпингови мерки някои продукти, а именно — високоповдигачи, кари за стифиране, кари с ножично повдигане и кари за претегляне, за които бе установено, че се различават от ръчните колички за палети поради своите характеристики, специфични функции и крайна употреба.

               (3)

               След провеждане на разследване във връзка със заобикаляне на мерките съгласно член 13 от основния регламент, през юни 2009 г. с Регламент (ЕО) № 499/2009 (4) Съветът разшири обхвата на окончателното антидъмпингово мито, приложимо за „всички други дружества“ и наложено с Регламент (ЕО) № 1174/2005, с включване на ръчните колички за палети, изпращани от Тайланд, независимо дали са декларирани с произход от Тайланд.

               (4)

               След преглед с оглед изтичане на срока на действие на мерките в съответствие с член 11, параграф 2 от основния регламент, през октомври 2011 г. с Регламент за изпълнение (ЕС) № 1008/2011 (5) Съветът наложи окончателно антидъмпингово мито върху вноса на ръчни колички за палети с произход от КНР.

               (5)

               След извършване на междинен преглед в съответствие с член 11, параграф 3 от основния регламент, през април 2013 г. с Регламент за изпълнение (ЕС) № 372/2013 (6) Съветът измени Регламент (ЕС) № 1008/2011 и наложи митническа ставка в размер на 70,8 %, приложима за целия внос в Съюза на ръчни колички за палети с произход от КНР.

               (6)

               След преглед във връзка с нов износител в съответствие с член 11, параграф 4 от основния регламент, през септември 2014 г. с Регламент за изпълнение (ЕС) № 946/2014 (7) Европейската комисия („Комисията“) измени Регламент (ЕС) № 1008/2011, като наложи индивидуална митническа ставка в размер на 54,1 % върху вноса на ръчни колички за палети, извършван от Ningbo Logitrans Handling Equipment Co.

               (7)

               След провеждане на разследване във връзка със заобикаляне на мерките съгласно член 13 от основния регламент, през август 2016 г. с Регламент за изпълнение (ЕС) 2016/1346 (8) Комисията разшири обхвата на действащите окончателни антидъмпингови мита с включване на вноса на леко изменени ръчни колички за палети с вградена система за указване на теглото, която не е интегрирана в шасито (във виличните рогове), с произход от КНР.

               (8)

               След втори преглед с оглед изтичане на срока на действие на мерките в съответствие с член 11, параграф 2 от основния регламент, през ноември 2017 г. с Регламент за изпълнение (ЕС) 2017/2206 (9) Комисията наложи окончателно антидъмпингово мито върху вноса на ръчни колички за палети с произход от КНР.

               (9)

               Мерките, които понастоящем са в сила, са окончателно антидъмпингово мито върху вноса на ръчни колички за палети и основните им части с произход от КНР и се изразяват в адвалорно мито в размер на 70,8 %.

         1.2.   Искане

               (10)

               Съгласно член 13, параграф 3 и член 14, параграф 5 от основния регламент Комисията получи искане да бъде разследвано предполагаемото заобикаляне на антидъмпинговите мерки, наложени върху вноса на ръчни колички за палети и основните им части с произход от Китайската народна република, чрез внос, изпращан от Виетнам, независимо дали е с деклариран произход от Виетнам, и да бъде въведен регистрационен режим за този внос.

               (11)

               Искането беше подадено на 6 юни 2017 г. от двама производители от Съюза на ръчни колички за палети и основните им части — Toyota Material Handling Manufacturing Sweden AB и PR Industrial S.r.l. (наричани по-долу „заявителите“).

               (12)

               Искането съдържаше достатъчно prima facie доказателства за наличието на промяна в схемите на търговия между Съюза, КНР и Виетнам, която произтича от практика, процес или дейност, за които няма достатъчно основание или икономическа обосновка освен налагането на митото, а именно — изпращане на разглеждания продукт през Виетнам за Съюза, след като е бил подложен на операции по комплектуване, извършвани във Виетнам. Искането съдържаше достатъчно prima facie доказателства, че въпросните операции по комплектуване представляват заобикаляне, тъй като китайските части представляват над 60 % от общата стойност на комплектувания продукт, а добавената стойност по време на комплектуването е под 25 % от производствените разходи.

               (13)

               Освен това искането съдържаше достатъчно prima facie доказателства, че описаната по-горе практика е намалила коригиращия ефект на действащите антидъмпингови мерки както по отношение на количествата, така и на цените, и че цените на продукта, предмет на разследването, са дъмпингови по отношение на установената преди това нормална стойност за разглеждания продукт.

         1.3.   Разглеждан продукт и продукт, предмет на разследването

               (14)

               Продуктът, предмет на настоящото разследване, са ръчни колички за палети и основните им части, т.е. шаси и хидравлична система, понастоящем класирани в кодове по КН ex 8427 90 00 и ex 8431 20 00, с произход от Китайската народна република. За целите на настоящия регламент ръчни колички за палети са колички с колела, оборудвани с подемни вилични рогове за манипулиране на палети, проектирани да бъдат бутани, теглени и управлявани на ръка върху гладки, равни и твърди повърхности от оператор пешеходец посредством използването на шарнирен кормилен лост. Ръчните колички за палети са проектирани само за повдигане на товар чрез помпане с възвратно-постъпателни движения на кормилния лост до височина, достатъчна за транспортирането на товара, и нямат никакви други допълнителни функции или приложения, като например: i) преместване и повдигане на товарите, с цел да бъдат поставени на по-голяма височина или да се подпомогне складирането на товарите (високоповдигачи); ii) стифиране на една палета върху друга (кари за стифиране); iii) повдигане на товара до работна повърхност (кари с ножично повдигане); или iv) повдигане и претегляне на товари (кари за претегляне) („разглеждания продукт“).

               (15)

               Продуктът, предмет на разследването, е същият като определения по-горе, но се изпраща от Виетнам, независимо дали е деклариран с произход от Виетнам, и понастоящем е класиран в същите кодове по КН като разглеждания продукт („продукта, предмет на разследването“).

               (16)

               При разследването се установи, че определените по-горе ръчни колички за палети и основните им части, изнасяни от КНР за Съюза, и тези, които са изпращани от Виетнам за Съюза, имат еднакви основни физически и технически характеристики и еднакви приложения, поради което следва да се считат за сходни продукти по смисъла на член 1, параграф 4 от основния регламент.

         1.4.   Започване

               (17)

               След като уведоми държавите членки и като установи, че са налице достатъчно prima facie доказателства за започване на разследване съгласно член 13, параграф 3 и член 14, параграф 5 от основния регламент, Комисията взе решение да разследва предполагаемото заобикаляне на антидъмпинговите мерки, наложени върху вноса на ръчни колички за палети и основните им части с произход от Китай, и да въведе регистрационен режим за вноса на ръчни колички за палети и основните им части, изпращани от Виетнам, независимо дали е с деклариран произход от Виетнам.

               (18)

               Разследването започна с Регламент за изпълнение (ЕС) 2017/1348 на Комисията (10) („регламента за започване на разследването“).

         1.5.   Разследван период и отчетен период

               (19)

               Разследваният период обхвана времето от 1 януари 2011 г. до 30 юни 2017 г. („разследвания период“). Бяха събрани данни за разследвания период с цел да се разследва, inter alia, твърдението за промяна в схемите на търговия след налагането на мерките и след увеличаването на окончателното антидъмпингово мито с Регламент за изпълнение (ЕС) № 372/2013, както и наличието на практика, процес или дейност, за които няма достатъчно основание или икономическа обосновка освен налагането на митото. За отчетния период от 1 юли 2016 г. до 30 юни 2017 г. („отчетния период“) бяха събрани по-подробни данни с цел разследване доколко вносът намалява коригиращия ефект на действащите мерки по отношение на цените и/или количествата и доколко е налице дъмпинг.

         1.6.   Разследване

               (20)

               Комисията уведоми официално за започването на разследването властите на КНР и Виетнам, производителите износители и търговците в тези държави, вносителите в Съюза, за които е известно, че са засегнати страни, и промишлеността на Съюза. Бяха изпратени въпросници на производителите/износителите в КНР и Виетнам, които са известни на Комисията или са заявили своя интерес в сроковете, посочени в съображение 15 от регламента за започване на разследването. Бяха изпратени въпросници и на вносителите в Съюза.

               (21)

               На заинтересованите страни бе дадена възможност да изразят в писмен вид своите становища и да поискат да бъдат изслушани в срока, указан в регламента за започване на разследването.

               (22)

               Своя интерес заявиха три дружества във Виетнам, едно от които не беше започнало производство на ръчни колички за палети през разследвания период, и четирима несвързани вносители.

               (23)

               Две дружества от Виетнам предоставиха отговори на въпросника и поискаха освобождаване от евентуално разширяване на обхвата на мерките в съответствие с член 13, параграф 4 от основния регламент.

               (24)

               Четирима несвързани вносители от Съюза представиха отговори на въпросника.

               (25)

               Бяха извършени контролни посещения в помещенията на следните дружества във Виетнам:

                           —

                           Vietmachine Producing and Trading Co., Ltd, и

                           —

                           D&D Technologies Co., Ltd.

         2.   РЕЗУЛТАТИ ОТ РАЗСЛЕДВАНЕТО

   2.1.   Общи съображения

               (26)

               В съответствие с член 13, параграф 1 от основния регламент следните елементи следва да бъдат анализирани последователно, за да се оцени дали е налице заобикаляне:

                           —

                           дали е налице промяна в схемите на търговия между КНР и Съюза,

                           —

                           дали тази промяна произтича от практика, процес или дейност, за които няма достатъчно основание или икономическа обосновка освен налагането на действащите антидъмпингови мерки,

                           —

                           дали има доказателства за нанесена вреда или за това, че коригиращият ефект от действащите антидъмпингови мерки е бил намален по отношение на цените и/или количествата от продукта, предмет на разследването,

                           —

                           и дали има доказателства за дъмпинг по отношение на установените преди това нормални стойности за разглеждания продукт.

               (27)

               Тъй като prima facie доказателствата, представени от заявителите в искането, свидетелстват за извършването на операции по комплектуване във Виетнам, Комисията анализира по-специално дали са изпълнени критериите, посочени в член 13, параграф 2 от основния регламент, и по-конкретно:

                           —

                           дали операциите по комплектуване са започнали или значително са нараснали от започването на антидъмпинговото разследване насам или непосредствено преди това и дали съответните части са с произход от държавата, обект на мерките, и

                           —

                           дали частите съставляват 60 % или повече от общата стойност на всички части на комплектувания продукт и дали добавената стойност на включените в комплектуването или доокомплектуването части надвишава 25 % от производствените разходи.

               (28)

               Информацията за експортните продажби, предоставена от двете виетнамски дружества, се доближава до наличните данни в базата данни Comext (11) за вноса на продукта, предмет на разследването, от Виетнам. Затова се приема, че тези дружества са били единствените износители на продукта, предмет на разследването, от Виетнам за Съюза през отчетния период.

         2.2.   Условие по член 13, параграф 2, буква а): започване или значително нарастване на дейностите

               (29)

               И при двете дружества обемът на продажбите на пазара на Съюза се е увеличавал постоянно между 2013 г., когато окончателното антидъмпингово мито беше увеличено на 70,8 % с Регламент за изпълнение (ЕС) № 372/2013, и отчетния период. И двете дружества са увеличили повече от три пъти обема на продажбите си на пазара на Съюза през посочения период. Преди 2013 г. обемът на износа от тези дружества на пазара на Съюза е незначителен или нулев. Успоредно с това китайският износ за пазара на Съюза на продукта, предмет на разследването, е намалял значително (с 65 %). Поради това беше направено заключението, че е налице промяна в схемите на търговия между КНР и Съюза, от една страна, и Съюза и Виетнам, от друга, което означава, че е изпълнено условието, посочено в член 13, параграф 2, буква а) от основния регламент.

         2.3.   Условия по член 13, параграф 2, буква б): критерии за 60 % и 25 %

               (30)

               В съответствие с член 13, параграф 2, буква б) от основния регламент, за да установи наличието на заобикаляне, Комисията трябваше да провери дали частите, използвани в операциите по комплектуване от други държави, обект на мерките, са съставлявали 60 % или повече от общата стойност на всички части на комплектувания продукт, и дали добавената стойност на включените в комплектуването части не надвишава 25 % от производствените разходи.

         i)   Първи критерий: 60 % от общата стойност на всички съставни части на комплектувания продукт

               (31)

               За двете съдействали дружества бе установено, че частите от държавата, обект на мерките, не съставляват 60 % или повече от общата стойност на частите на комплектуваните продукти.

               (32)

               Поради това операциите по комплектуване, извършвани от съдействалите виетнамски дружества, не могат да се считат за заобикаляне по смисъла на член 13, параграф 2 от основния регламент.

         ii)   Втори критерий: 25 % от добавената стойност на включените в комплектуването части

               (33)

               Тъй като разследването показа, че не е изпълнен критерият за 60 % от общата стойност на всички части и операциите по комплектуване не може да се разглеждат като заобикаляне по смисъла на член 13, параграф 2 от основния регламент, не беше счетено за необходимо разглеждането на този критерий.

         2.4.   Условия по член 13, параграф 2, буква в): отслабване на коригиращия ефект на митото и доказателства за дъмпинг

               (34)

               Тъй като разследването показа, че не е изпълнен критерият за 60 % от общата стойност на всички части и операциите по комплектуване не може да се разглеждат като заобикаляне по смисъла на член 13, параграф 2 от основния регламент, не беше счетено за необходимо разглеждането на тези условия.

               (35)

               Тъй като двете разследвани дружества представляват 100 % от вноса от Виетнам през отчетния период, не установено, че действащите мерки по отношение на Китай се заобикалят чрез внос, изпращан от Виетнам.

         3.   ПРЕКРАТЯВАНЕ НА РАЗСЛЕДВАНЕТО

               (36)

               Предвид констатациите, посочени в съображения 30—32, настоящото разследване за заобикаляне на мерките следва да бъде прекратено. Поради това въведеният с регламента за започване на разследването регистрационен режим по отношение на вноса на ръчни колички за палети и основните им части чрез внос, изпращан от Виетнам, независимо дали е с деклариран произход от Виетнам, следва да бъде преустановен, а посоченият регламент следва да бъде отменен.

               (37)

               Заинтересованите страни бяха уведомени за съществените факти и съображения, въз основа на които Комисията възнамерява да прекрати разследването, и им бе дадена възможност да представят коментарите си. Получените коментари не бяха от не бяха от такова естество, че да доведат до промяна на изложените по-горе заключения.

               (38)

               Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от Регламент (ЕС) 2016/1036,

         ПРИЕ НАСТОЯЩИЯ РЕГЛАМЕНТ:
   Член 1
   Прекратява се разследването, започнато с Регламент за изпълнение (ЕС) 2017/1348 с цел да се определи дали посредством вноса в Съюза на ръчни колички за палети и основните им части, т.е. шаси и хидравлична система, с произход от Китайската народна република, класирани понастоящем в кодове по КН ex 8427 90 00 и ex 8431 20 00, изпращани от Виетнам, независимо дали вносът е с деклариран произход от Виетнам (кодове по ТАРИК 8427900013 и 8431200013), се заобикалят мерките, наложени с Регламент за изпълнение (ЕС) № 1008/2011, изменен с Регламент за изпълнение (ЕС) № 372/2013.
   Член 2
   Митническите органи преустановяват установения в съответствие с член 2 от Регламент за изпълнение (ЕС) 2017/1348 регистрационен режим по отношение на вноса.
   Член 3
   Регламент за изпълнение (ЕС) 2017/1348 се отменя.
   Член 4
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 февруари 2018 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  Регламент (ЕО) № 1174/2005 на Съвета от 18 юли 2005 г., налагащ окончателно антидъмпингово мито и окончателно събиране на временното мито, наложено върху вноса на ръчни колички за палети и основните им части с произход от Китайската народна република (ОВ L 189, 21.7.2005 г., стр. 1).

      (3)  Регламент (ЕО) № 684/2008 на Съвета от 17 юли 2008 г. за уточняване на обхвата на антидъмпинговите мерки, наложени с Регламент (ЕО) № 1174/2005 върху вноса на ръчни колички за палети и основните им части с произход от Китайската народна република (ОВ L 192, 19.7.2008 г., стр. 1).

      (4)  Регламент (ЕО) № 499/2009 на Съвета от 11 юни 2009 г. за разширяване на обхвата на окончателното антидъмпингово мито, наложено с Регламент (ЕО) № 1174/2005 върху вноса на ръчни колички за палети и основните им части с произход от Китайската народна република, върху вноса на същия продукт, изпращан от Тайланд, независимо дали е декларирано, че е с произход от Тайланд или не (ОВ L 151, 16.6.2009 г., стр. 1).

      (5)  Регламент за изпълнение (ЕС) № 1008/2011 на Съвета от 10 октомври 2011 г. за налагане на окончателно антидъмпингово мито върху вноса на ръчни колички за палети и основните им части с произход от Китайската народна република, приложимо и към вноса на ръчни колички за палети и основните им части, доставяни от Тайланд, независимо от това дали са декларирани с произход от Тайланд, след преразглеждане с оглед изтичане на срока на действие съгласно член 11, параграф 2 от Регламент (ЕО) № 1225/2009 (ОВ L 268, 13.10.2011 г., стр. 1).

      (6)  Регламент за изпълнение (ЕС) № 372/2013 на Съвета от 22 април 2013 г. за изменение на Регламент за изпълнение (ЕС) № 1008/2011 за налагане на окончателно антидъмпингово мито върху вноса на ръчни колички за палети и основните им части с произход от Китайската народна република след частично междинно преразглеждане съгласно член 11, параграф 3 от Регламент (ЕО) № 1225/2009 (ОВ L 112, 24.4.2013 г., стр. 1).

      (7)  Регламент за изпълнение (ЕС) № 946/2014 на Комисията от 4 септември 2014 г. за изменение на Регламент за изпълнение (ЕС) № 1008/2011 на Съвета за налагане на окончателно антидъмпингово мито върху вноса на ръчни колички за палети и основните им части с произход от Китайската народна република след преразглеждане във връзка с нов износител съгласно член 11, параграф 4 от Регламент (ЕО) № 1225/2009 на Съвета (ОВ L 265, 5.9.2014 г., стр. 7).

      (8)  Регламент за изпълнение (ЕС) 2016/1346 на Комисията от 8 август 2016 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 1008/2011 на Съвета, изменен с Регламент за изпълнение (ЕС) № 372/2013 на Съвета, върху вноса на ръчни колички за палети и основните им части с произход от Китайската народна република, с включване на вноса на леко изменени ръчни колички за палети с произход от Китайската народна република (ОВ L 214, 9.8.2016 г., стр. 1).

      (9)  Регламент за изпълнение (ЕС) 2017/2206 на Комисията от 29 ноември 2017 г. за налагане на окончателно антидъмпингово мито върху вноса на ръчни колички за палети и основните им части с произход от Китайската народна република след преглед с оглед изтичане на срока на действие на мерките в съответствие с член 11, параграф 2 от Регламент (ЕС) 2016/1036 на Европейския парламент и на Съвета (ОВ L 314, 30.11.2017 г., стр. 12).

      (10)  Регламент за изпълнение (ЕС) 2017/1348 на Комисията от 19 юли 2017 година за започване на разследване във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) № 1008/2011 на Съвета, изменен с Регламент за изпълнение (ЕС) № 372/2013, върху вноса на ръчни колички за палети и основните им части с произход от Китайската народна република чрез внос, изпращан от Виетнам, независимо дали е с деклариран произход от Виетнам, и за въвеждане на регистрационен режим за този внос (ОВ L 188, 20.7.2017 г., стр. 1).

      (11)  Comext е база данни за външнотърговската статистика, управлявана от Евростат.


title: Регламент за изпълнение (ЕС) 2018/565 на Съвета от 12 април 2018 година за прилагане на Регламент (ЕС) № 359/2011 относно ограничителни мерки, насочени срещу определени лица, образувания и органи предвид ситуацията в Иран

text:
               13.4.2018

               BG

               Официален вестник на Европейския съюз

               L 95/1

         РЕГЛАМЕНТ ЗА ИЗПЪЛНЕНИЕ (ЕС) 2018/565 НА СЪВЕТА
   от 12 април 2018 година
   за прилагане на Регламент (ЕС) № 359/2011 относно ограничителни мерки, насочени срещу определени лица, образувания и органи предвид ситуацията в Иран
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 359/2011 на Съвета от 12 април 2011 г. относно ограничителни мерки, насочени срещу определени лица, образувания и органи предвид ситуацията в Иран (1), и по-специално член 12, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 12 април 2011 г. Съветът прие Регламент (ЕС) № 359/2011.

               (2)

               Въз основа на преглед на Решение 2011/235/ОВППС на Съвета (2) Съветът реши, че срокът за прилагане на ограничителните мерки в посоченото решение следва да бъде удължен до 13 април 2019 г.

               (3)

               Съветът също така стигна до заключението, че следва да се актуализират вписванията за 29 лица и едно образувание, включени в приложение I към Регламент (ЕС) № 359/2011.

               (4)

               Приложение I към Регламент (ЕС) № 359/2011 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕС) № 359/2011 се изменя съгласно посоченото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Люксембург на 12 април 2018 година.

            За Съвета

            Председател

         Т. ДОНЧЕВ

      (1)  ОВ L 100, 14.4.2011 г., стр. 1.

      (2)  Решение 2011/235/ОВППС на Съвета от 12 април 2011 г. относно ограничителни мерки, насочени срещу определени лица и образувания с оглед на положението в Иран (ОВ L 100, 14.4.2011 г., стр. 51).

      ПРИЛОЖЕНИЕ
      Следните вписвания заменят съответните вписвания в списъка на физическите и юридическите лица, образуванията и органите, който се съдържа в приложение I към Регламент (ЕС) № 359/2011:

         „Лица

                     Име

                     Идентификационни данни

                     Основания

                     Дата на включване в списъка

                     1.

                     AHMADI-MOQADDAM Esmail

                     Място на раждане: Техеран (Иран)
                     Дата на раждане: 1961 г.

                     Бивш старши съветник по въпросите на сигурността на ръководителя на Генералния щаб на въоръжените сили. Бивш началник на Националната полиция на Иран от 2005 г. до началото на 2015 г. Силите под негово командване извършват брутални нападения срещу мирни протести, както и жестоко нощно нападение в общежитията на Техеранския университет на 15 юни 2009 г. Понастоящем е ръководител на Иранската служба за подкрепа на народа на Йемен.

                     12.4.2011 г.

                     3.

                     ARAGHI (ERAGHI) Abdollah

                     Бивш заместник-началник на сухопътните сили на Ислямската революционна гвардия (IRGC, Pasdaran). Носи пряка лична отговорност за потушаването на протестите през лятото на 2009 г.

                     12.4.2011 г.

                     9.

                     NAQDI Mohammad-Reza

                     Място на раждане: Najaf (Ирак)
                     Дата на раждане: около 1952 г.

                     Заместник-ръководител на IRGC по културните и социалните въпроси. Бивш командващ на Basij. Като командващ силите на Basij в рамките на IRGC Naqdi носи отговорност за или е съучастник в насилията от страна на Basij в края на 2009 г., в т.ч. в жестоката репресия на протестите през декември 2009 г. в последния ден на Ашурa, резултатът от която са не по-малко от 15 загинали и стотици арестувани сред участниците в протестите. Преди назначаването му за командващ силите на Basij през октомври 2009 г., Naqdi е ръководител на разузнавателния отдел на Basij и отговаря за разпитите на арестуваните по време на следизборните репресии.

                     12.4.2011 г.

                     10.

                     RADAN Ahmad-Reza

                     Място на раждане: Isfahan (Иран)
                     Дата на раждане: 1963 г.

                     Отговарял е за Центъра за стратегически проучвания на иранските сили за правоприлагане — орган, свързан с Националната полиция. Бивш началник на Полицейския център за стратегически проучвания, бивш заместник-началник на Националната полиция на Иран до юни 2014 г. Като заместник-началник на Националната полиция на Иран от 2008 г., Radan носи отговорност за извършени от силите на полицията побои, убийства и произволни арести и задържания на участници в протестите. Понастоящем е командващ IRGC, отговаря за подготовката на иранските сили „за борба с тероризма“.

                     12.4.2011 г.

                     11.

                     RAJABZADEH Azizollah

                     Бивш ръководител на Техеранската организация за смекчаване на последиците от бедствия (TDMO). Бивш началник на полицията в Техеран (до януари 2010 г.).
                     Като командващ на силите за правоприлагане в района на Техеран Azizollah Rajabzadeh е най-високопоставеното лице, обвинено по делото за насилията в затвора Kahrizak.

                     12.4.2011 г.

                     12.

                     SAJEDI-NIA Hossein

                     Заместник-командващ полицейските операции. Бивш началник на техеранската полиция, бивш заместник-началник на Националната полиция на Иран, отговарящ за полицейските операции. В Министерството на вътрешните работи отговаря за координирането на репресивните операции в иранската столица.

                     12.4.2011 г.

                     13.

                     TAEB Hossein

                     Място на раждане: Техеран
                     Дата на раждане: 1963 г.

                     Ръководител на разузнаването на IRGC. Бивш заместник-командващ на IRGC, отговарящ за разузнаването. Бивш командващ на Basij до октомври 2009 г. Силите под негово командване участват в масови побои, убийства, задържане и изтезания на участниците в мирните протести.

                     12.4.2011 г.

                     16.

                     HADDAD Hassan (известен също като Hassan ZAREH DEHNAVI)

                     Бивш заместник-ръководител по безопасността на Революционния съд на Техеран. Бивш съдия, Техерански революционен съд, клон 26. Отговарял е за делата на задържани във връзка със следизборните кризи и редовно е заплашвал семействата на задържаните с цел да ги принуди да мълчат. С негово участие се издават заповеди за задържане в центъра за задържане Kahrizak. През ноември 2014 г. иранските власти официално признават ролята му във връзка със смъртта на задържани лица.

                     12.4.2011 г.

                     21.

                     MOHSENI-EJEI Gholam-Hossein

                     Място на раждане: Ejiyeh;
                     Дата на раждане: около 1956 г.

                     Член на Съвета за целесъобразност. Главен прокурор на Иран от септември 2009 г., както и заместник-началник и говорител на съдебната власт. Бивш министър на разузнаването по време на изборите през 2009 г. Докато е министър на разузнаването по време на изборите през 2009 г., агентите на разузнаването под негово ръководство носят отговорност за задържане, изтезания и изтръгване на неверни признания под натиск от стотици активисти, журналисти, дисиденти и политици реформатори. Освен това политически фигури биват принуждавани да правят неверни признания, като биват подлагани на непоносими разпити в обстановка на изтезания, малтретиране, изнудване и заплахи към членове на семействата им.

                     12.4.2011 г.

                     26.

                     SHARIFI Malek Adjar (известен още като SHARIFI Malek Ajdar)

                     Съдия от Върховния съд, ръководител на 43-та секция. Бивш ръководител на съдебните органи в Източен Азербайджан. Носи отговорност за процеса на Sakineh Mohammadi-Ashtiani.

                     12.4.2011 г.

                     28.

                     YASAGHI Ali-Akbar

                     Съдия от Върховния съд, ръководител на 44-та секция. Заместник главен изпълнителен директор на фондацията „Setad-e Dieh“. Бивш главен съдия, Революционен съд на Mashhad. Процесите, които председателства, се провеждат по бързата процедура при закрити врати, без да се зачитат основните права на обвиняемите. Масово се постановяват съдебни решения за екзекуции, като смъртните присъди се издават без надлежно спазване на процедурите за справедлив съдебен процес.

                     12.4.2011 г.

                     32.

                     ZANJIREI Mohammad-Ali

                     Старши съветник на ръководителя и заместник-ръководител на Организацията на затворите в Иран, отговоре за малтретирането и нарушаването на правата на затворниците. Дава заповед за поставяне на много затворници в условия на строг тъмничен затвор.

                     12.4.2011 г.

                     33.

                     ABBASZADEH- MESHKINI Mahmoud

                     Съветник към Съвета по правата на човека. Бивш секретар на Съвета по правата на човека. Бивш губернатор на провинция Илам. Бивш политически директор на Министерството на вътрешните работи. В качеството си на ръководител на Комитета по член 10 от Закона за дейността на политическите партии и групи е отговарял за разрешаването на демонстрации и други публични прояви и за регистрирането на политическите партии.
                     През 2010 г. прекратява дейността на две реформистки политически партии, свързани с Mousavi — Фронт за участие на ислямски Иран (Islamic Iran Participation Front) и Организация на муджахидините на ислямската революция (Islamic Revolution Mujahedeen Organization).
                     От 2009 г. насам последователно и неизменно е забранявал всички неправителствени събирания, с което се отказва упражняването на конституционното право на протест и води и което води до множество арести на мирни демонстранти в нарушение на правото на свобода на събранията.
                     През 2009 г. отказва на опозицията и разрешение да проведе траурна церемония в памет на убитите по време на протестите във връзка с президентските избори.

                     10.10.2011 г.

                     34.

                     AKBARSHAHI Ali-Reza

                     Бивш генерален директор на Иранската служба за контрол на наркотиците (известна още като Служба за борба с наркотиците). Бивш командващ на техеранската полиция. Под негово ръководство полицейските сили са отговорни за използването на извънсъдебни силови мерки спрямо заподозрени лица по време на арест и предварително задържане. Техеранската полиция участва и в нападения на общежитията на Техеранския университет през юни 2009 г., когато според комисия на иранския парламент са ранени над 100 студенти от полицията и силите Basij. Понастоящем е началник на железопътната полиция.

                     10.10.2011 г.

                     36.

                     AVAEE Seyyed Ali-Reza (известен още като AVAEE Seyyed Alireza)

                     Министър на правосъдието. Бивш директор на службата за специални разследвания. До юли 2016 г. заместник министър на вътрешните работи и завеждащ публичния регистър. Консултант на дисциплинарния съд за съдии от април 2014 г. насам. Бивш председател на съдебната власт в Техеран. В качеството си на председател на съдебната власт в Техеран носи отговорност за нарушения на правата на човека, произволни арести, погазване на правата на затворниците и увеличаване на броя на екзекуциите.

                     10.10.2011 г.

                     40.

                     HABIBI Mohammad Reza

                     Началник на регионалната служба на Министерството на правосъдието в Yazd. Бивш заместник-прокурор на Isfahan. Участва в производства, в рамките на които е отказано правото на обвиняемите на справедлив съдебен процес — например случая с Abdollah Fathi, екзекутиран през май 2011 г., след като правото му да бъде изслушан и проблемите с психичното му здраве са пренебрегнати от Habibi по време на процеса му през март 2010 г. В този смисъл участва в грубото нарушаване на правото на справедлив процес, което допринася за прекомерното и все по-често прилагане на смъртното наказание и за рязкото увеличаване на броя на екзекуциите от началото на 2011 г.

                     10.10.2011 г.

                     45.

                     JOKAR Mohammad Saleh

                     Натоварен с парламентарните въпроси в рамките на Революционната гвардия. От 2011 г. до 2016 г. е депутат в парламента от провинция Язд и член на парламентарния комитет по национална сигурност и външна политика. Бивш командващ на студентските сили Basij.
                     В това си качество е участвал активно в потушаването на протести в училищата и университетите и извънсъдебното задържане на активисти и журналисти.

                     10.10.2011 г.

                     48.

                     MAHSOULI Sadeq (известен още като MAHSULI Sadeq)

                     Място на раждане: Oroumieh (Иран)
                     Дата на раждане: 1959/60 г.

                     Съветник на бившия председател Махмуд Ахмадинеджад и настоящ член на Съвета за целесъобразност, и заместник-ръководител на Фронта за ислямска революционна стабилност. Министър на социалното дело и социалната сигурност между 2009 г. и 2011 г. Министър на вътрешните работи до август 2009 г. В качеството си на министър на вътрешните работи Mahsouli е ръководил всички полицейски сили, служителите по сигурността на министерството на вътрешните работи и цивилните агенти. Силите под негово ръководство носят отговорност за нападенията срещу общежитията на Техеранския университет на 14 юни 2009 г. и за изтезанията на студенти в приземния етаж на министерството (печално известния приземен етаж 4). Други участници в протестите биват подложени на издевателства в Центъра за задържане Kahrizak, който се обслужва от полицията под ръководството на Mahsouli.

                     10.10.2011 г.

                     50.

                     OMIDI Mehrdad (известен още като: Reza; OMIDI Reza)

                     Началник на 6-а секция на полицията, разузнавателен отдел. Бивш ръководител на разузнавателните служби на иранската полиция. Бивш ръководител на Отдела за компютърни престъпления към иранската полиция. Отговорен за хиляди разследвания и обвинения на реформатори и политически опоненти, използващи интернет. В този смисъл носи отговорност за сериозни нарушения на правата на човека при репресиите на лица, които говорят открито в защита на законните си права, включително на свободата на изразяване.

                     10.10.2011 г.

                     51.

                     SALARKIA Mahmoud

                     Бивш директор на техеранския футболен клуб „Персеполис“

                     Бивш ръководител на комисията по петрол и транспорт на град Техеран. Заместник главен прокурор на Техеран по въпросите на затворите по време на репресиите през 2009 г.
                     В това си качество е бил пряко отговорен за издаването на редица заповеди за арест на невинни мирни демонстранти и активисти. Редица доклади на правозащитници показват, че по негови указания на практика всички арестувани са държани без връзка с околния свят, без достъп до адвокат или до семействата им, а също и без повдигнати срещу тях обвинения, за различни периоди от време, често при условия, равносилни на насилствено изчезване. Семействата често не биват уведомени за ареста.

                     10.10.2011 г.

                     53.

                     TALA Hossein (известен още като TALA Hosseyn)

                     Кмет на Eslamshahr. Бивш депутат в иранския парламент. Бивш главен губернатор (Farmandar) на провинция Техеран до септември 2010 г., отговорен за намесата на полицейските сили и съответно за насилственото потушаване на протестите. През декември 2010 г. получава отличие за ролята си в репресиите след изборите.

                     10.10.2011 г.

                     54.

                     TAMADDON Morteza (известен още като TAMADON Morteza)

                     Място на раждане: Shahr Kord-Isfahan
                     Дата на раждане: 1959 г.

                     Бивш ръководител на Съвета за обществена сигурност на провинция Техеран. Бивш генерал-губернатор от IRGC на провинция Техеран. В качеството си на губернатор и ръководител на Съвета за обществена сигурност на провинция Техеран носи цялостна отговорност за всички репресивни мерки, предприети от IRGC в порвинция Техеран, включително потушаването на политическите протести от юни 2009 г. нататък. Понастоящем е член на Управителния съвет на техническия университет „Khajeh Nasireddin Tusi“.

                     10.10.2011 г.

                     55.

                     ZEBHI Hossein

                     Съдия от Върховния съд. Бивш заместник главен прокурор на Иран. Отговаря за редица съдебни дела, свързани с протестите в периода след изборите.

                     10.10.2011 г.

                     59.

                     BAKHTIARI Seyyed Morteza

                     Място на раждане: Mashad (Иран)
                     Дата на раждане: 1952 г.

                     Заместник-уредник на светилището „Imam Reza“. Бивш служител на Специалния духовнически трибунал. Бивш министър на правосъдието от 2009 г. до 2013 г. По време на мандата му като министър на правосъдието условията в затворите в Иран се влошават много под приетите международни стандарти, а малтретирането на затворници е широко разпространено. Наред с това играе основна роля в отправянето на заплахи и осъществяването на тормоз над иранската диаспора чрез обявяване на създаването на специален съд, който да се занимава само с иранци, живеещи извън страната. Също така под негово ръководство се увеличава рязко броят на екзекуциите в Иран, в т.ч. тайни екзекуции, които не са обявени от правителството, както и екзекуции за престъпления, свързани с наркотици.

                     10.10.2011 г.

                     60.

                     д-р HOSSEINI Mohammad (известен още като д-р HOSSEYNI Seyyed Mohammad; Seyed, Sayyed и Sayyid)

                     Място на раждане: Rafsanjan, Kerman
                     Дата на раждане: 1961 г.

                     Съветник на бившия председател Махмуд Ахмадинеджад и говорител на радикалната политическа фракция YEKTA. Бивш министър на културата и ислямското ръководно начало (2009—2013 г.). Бивш член на IRGC, участвал в репресиите над журналисти.

                     10.10.2011 г.

                     69.

                     MORTAZAVI Seyyed Solat

                     Място на раждане: Farsan, Tchar Mahal-o-Bakhtiari (южна част) – (Иран)
                     Дата на раждане: 1967 г.

                     Бивш кмет на втория по големина град в Иран, Mashad, където редовно се извършват публични екзекуции. Бивш заместник-министър на вътрешните работи по политическите въпроси. Отговорен за подлагане на репресии на лица, изказали се в защита на законните си права, включително свободата на изразяване. По-късно е назначен за ръководител на Иранската избирателна комисия за парламентарните избори през 2012 г. и за президентските избори през 2013 г.

                     23.3.2012 г.

                     73.

                     FAHRADI Ali

                     Заместник-началник на инспекция по правни въпроси и на държавна инспекция към Министерството на правосъдието в Техеран. Бивш прокурор на Karaj. Отговорен за сериозни нарушения на правата на човека, включително като обвинител в съдебни процеси, при които е постановена смъртна присъда. В региона Karaj са извършени голям брой екзекуции по време на мандата му като прокурор.

                     23.3.2012 г.

                     75.

                     RAMEZANI Gholamhossein

                     От 2011 г. е началник на разузнаването в министерството на отбраната; от ноември 2009 г. до март 2011 г.: командващ разузнаването на Pasdaran; от март 2008 г. до ноември 2009 г.: заместник-командващ разузнаването на Pasdaran; от април 2006 г. до март 2008 г.: началник на защитата и разузнаването на Pasdaran. Участвал в потискане на свободата на изразяване на мнение, включително свързан с лицата, отговорни за арестите на блогъри/журналисти през 2004 г., има сведения, че е участвал в потушаването на следизборните протести през 2009 г.

                     23.3.2012 г.

                     82.

                     SARAFRAZ Mohammad (д-р) (известен още като Haj-agha Sarafraz)

                     Място на раждане: Техеран
                     Дата на раждане (приблизителна): 1963 г.
                     Място на пребиваване: Техеран; Месторабота: IRIB и централата на Press TV, Техеран

                     Бивш член на Върховния съвет за киберпространството. Бивш председател на Islamic Republic of Iran Broadcasting (IRIB). Бивш ръководител на IRIB World Service и на Press TV, отговорен за всички програмни решения. Тясно свързан със силовия държавен апарат. Под негово ръководство Press TV и IRIB работят съвместно със службите за сигурност и прокуратурата на Иран и излъчват принудителни самопризнания на задържани, между които иранско-канадския журналист и режисьор Maziar Bahari, в седмичното предаване „Иран днес“. Независимият медиен регулатор OFCOM наложи глоба на Press TV в Обединеното кралство в размер на 100 000  GBP за излъчването на самопризнанието на Bahari през 2011 г., заснето в затвора, докато върху Bahari се упражнява натиск. Поради това Sarafraz се свързва с нарушаването на правото на законосъобразен и справедлив процес.

                     12.3.2013 г.

               Образувания

                     Име

                     Идентификационни данни

                     Основания

                     Дата на включване в списъка

                     1.

                     Киберполиция

                     Място: Техеран, Иран
                     Уебсайт: http://www.cyberpolice.ir

                     Иранската киберполиция, основана през януари 2011 г., е подразделение на Полицията на Ислямска република Иран, и по онова време до началото на 2015 г. е оглавявана от Esmail Ahmadi-Moqaddam (включен в списъка). Ahmadi-Moqaddam е подчертал, че киберполицията ще противодейства на антиреволюционните и дисидентските групи, които през 2009 г. са използвали базирани в интернет социални мрежи за организирането на протести срещу преизбирането на президента Mahmoud Ahmadinejad. През януари 2012 г. киберполицията издаде нови указания за интернет кафенетата, съгласно които се изисква потребителите на интернет да предоставят лична информация, която собственикът на кафенето да съхранява в продължение на шест месеца, както и списък на посетените уебсайтове. Съгласно правилата от собствениците на интернет кафенета се изисква и да монтират камери за наблюдение и да съхраняват записите от тях в продължение на шест месеца. Съгласно тези нови правила може да се създаде регистър, който властите могат да използват за проследяването на деятели или всяко лице, определено като заплаха за националната сигурност.
                     През юни 2012 г. иранските медии съобщиха, че кибер полицията ще предприеме репресивни мерки срещу частните виртуални мрежи (VPN). На 30 октомври 2012 г. кибер полицията е задържала, без да има издадена съдебна заповед, блогъра Sattar Beheshti за „деяния срещу националната сигурност в социалните мрежи и Фейсбук“. В своя блог Beheshti подлага на критика иранското правителство. На 3 ноември 2012 г. Beheshti е намерен мъртъв в килията си, като се счита, че смъртта му е била причинена от изтезания от страна на киберполицията.

                     12.3.2013 г.“


title: Регламент за изпълнение (ЕС) 2018/1025 на Комисията от 19 юли 2018 година за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак

text:
               20.7.2018

               BG

               Официален вестник на Европейския съюз

               L 184/1

         РЕГЛАМЕНТ ЗА ИЗПЪЛНЕНИЕ (ЕС) 2018/1025 НА КОМИСИЯТА
   от 19 юли 2018 година
   за изменение на Регламент (ЕО) № 1210/2003 на Съвета относно определени специфични ограничения върху икономическите и финансовите отношения с Ирак
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1210/2003 на Съвета от 7 юли 2003 г. относно определени специфични ограничения върху икономическите и финансовите отношения с Ирак и за отмяна на Регламент (ЕО) № 2465/96 (1), и по-специално член 11, буква б) от него,
   като има предвид, че:

               (1)

               В приложение III към Регламент (ЕО) № 1210/2003 са изброени институциите, корпорациите и агенциите, физическите и юридическите лица, органите и образуванията от предишното правителство на Ирак, обхванати от предвиденото в същия регламент замразяване на финансови средства и икономически ресурси, които са се намирали извън Ирак към 22 май 2003 г.

               (2)

               На 13 юли 2018 г. Комитетът по санкциите към Съвета за сигурност на Организацията на обединените нации реши да заличи две вписвания от списъка на лицата и образуванията, по отношение на които следва да се прилага замразяването на финансови средства и на икономически ресурси.

               (3)

               Поради това приложение III към Регламент (ЕО) № 1210/2003 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение III към Регламент (ЕО) № 1210/2003 се изменя в съответствие с посоченото в приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 юли 2018 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 169, 8.7.2003 г., стр. 6.

      ПРИЛОЖЕНИЕ

         В приложение III се заличават следните вписвания:

                                 „62.

                                 IRAQI LIFE INSURANCE COMPANY. Адреси: (a) Aqaba Bin Nafie Square, P.O. Box 989, Baghdad, Iraq; (б) P.O. Box 989, Karradah Al Sharkiya, Baghdad, Iraq.“

                                 „96.

                                 NATIONAL INSURANCE COMPANY [IRAQ]. Адреси: (а) Khullani Street, P.O. Box 248, Baghdad, Iraq; (б) Aman Building, Khullani Square, Baghdad, Iraq.“


title: Регламент за изпълнение (ЕС) 2018/1026 на Комисията от 19 юли 2018 година относно минималната продажна цена за обезмаслено мляко на прах за двадесет и втората частична покана за участие в търг в рамките на тръжната процедура, открита с Регламент за изпълнение (ЕС) 2016/2080

text:
               20.7.2018

               BG

               Официален вестник на Европейския съюз

               L 184/3

         РЕГЛАМЕНТ ЗА ИЗПЪЛНЕНИЕ (ЕС) 2018/1026 НА КОМИСИЯТА
   от 19 юли 2018 година
   относно минималната продажна цена за обезмаслено мляко на прах за двадесет и втората частична покана за участие в търг в рамките на тръжната процедура, открита с Регламент за изпълнение (ЕС) 2016/2080
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (2), и по-специално член 32 от него,
   като има предвид, че:

               (1)

               С Регламент за изпълнение (ЕС) 2016/2080 на Комисията (3) беше открита тръжна процедура за продажбата на обезмаслено мляко на прах.

               (2)

               Предвид офертите, получени за двадесет и втората частична покана за участие в търг, следва да се определи минимална продажна цена.

               (3)

               Комитетът за общата организация на селскостопанските пазари не представи становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   За двадесет и втората частична покана за участие в търг за продажба на обезмаслено мляко на прах в рамките на тръжната процедура, открита с Регламент (ЕС) 2016/2080, по отношение на която срокът за представяне на офертите изтече на 17 юли 2018 г., минималната продажна цена е 112,50 EUR/100 kg.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 юли 2018 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 206, 30.7.2016 г., стр. 71.

      (3)  Регламент за изпълнение (ЕС) 2016/2080 на Комисията от 25 ноември 2016 г. за откриване на тръжна процедура за продажба на обезмаслено мляко на прах (ОВ L 321, 29.11.2016 г., стр. 45).


title: Регламент за изпълнение (ЕС) 2018/1060 на Комисията от 26 юли 2018 година за подновяване на одобрението на активното вещество трифлоксистробин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП.)

text:
                  27.7.2018

                  BG

                  Официален вестник на Европейския съюз

                  L 190/3

         РЕГЛАМЕНТ ЗА ИЗПЪЛНЕНИЕ (ЕС) 2018/1060 НА КОМИСИЯТА
         от 26 юли 2018 година
         за подновяване на одобрението на активното вещество трифлоксистробин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 от него,
         като има предвид, че:

                     (1)

                     С Директива 2003/68/ЕО на Комисията (2) трифлоксистробин бе включен като активно вещество в приложение I към Директива 91/414/ЕИО на Съвета (3).

                     (2)

                     Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в част А от приложението към Регламент за изпълнение (ЕС) № 540/2011 на Комисията (4).

                     (3)

                     Срокът на одобрението на активното вещество трифлоксистробин, определен в част А от приложението към Регламент за изпълнение (ЕС) № 540/2011, изтича на 31 юли 2018 г.

                     (4)

                     В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бе подадено заявление за подновяване на одобрението на трифлоксистробин.

                     (5)

                     Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според държавата членка докладчик заявлението е пълно.

                     (6)

                     Държавата членка докладчик изготви доклад за оценка във връзка с подновяването, като се консултира с държавата членка съдокладчик и на 29 септември 2016 г. го представи на Европейския орган по безопасност на храните („Органа“) и на Комисията.

                     (7)

                     Органът изпрати доклада за оценка във връзка с подновяването на заявителя и на държавите членки за коментар и препрати на Комисията получените коментари. Освен това Органът публикува допълнителното обобщено досие.

                     (8)

                     На 19 септември 2017 г. Органът предаде на Комисията заключението си (6) за това дали може да се очаква трифлоксистробин да отговаря на критериите за одобряване, предвидени в член 4 от Регламент (ЕО) № 1107/2009. На 23 март 2018 г. Комисията представи проекта на доклад във връзка с подновяването на одобрението на трифлоксистробин пред Постоянния комитет по растенията, животните, храните и фуражите.

                     (9)

                     На заявителя бе дадена възможност да представи забележките си по проекта на доклад във връзка с подновяването на одобрението.

                     (10)

                     Бе установено, че предвидените в член 4 от Регламент (ЕО) № 1107/2009 критерии за одобряване са изпълнени по отношение на един или повече представителни видове употреба на най-малко един продукт за растителна защита, съдържащ активното вещество.

                     (11)

                     Поради това е целесъобразно одобрението на трифлоксистробин да бъде подновено.

                     (12)

                     Оценката на риска във връзка с подновяването на одобрението на трифлоксистробин се основава на ограничен брой представителни видове употреба, но това не ограничава видовете употреба, за които могат да бъдат разрешени продуктите за растителна защита, съдържащи трифлоксистробин. Поради това е целесъобразно ограничението за употреба само като фунгицид да отпадне.

                     (13)

                     В съответствие с член 14, параграф 1 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения. В конкретния случай е целесъобразно да се изиска допълнителна потвърждаваща информация.

                     (14)

                     Поради това Регламент за изпълнение (ЕС) № 540/2011 следва да бъде съответно изменен.

                     (15)

                     Като се има предвид, че срокът на съществуващото одобрение на трифлоксистробин изтича на 31 юли 2018 г., настоящият регламент следва да влезе в сила възможно най-скоро.

                     (16)

                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

            Член 1
            Подновяване на одобрението на активното вещество
            Одобрението на активното вещество трифлоксистробин се подновява в съответствие с приложение I.

            Член 2
            Изменения на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

            Член 3
            Влизане в сила и дата на прилагане
            Настоящият регламент влиза в сила на третия ден след деня на публикуването му в Официален вестник на Европейския съюз.

            Той се прилага от 1 август 2018 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 юли 2018 година.

                  За Комисията

                  Председател

               Jean-Claude JUNCKER

            (1)  ОВ L 309, 24.11.2009 г., стр. 1.

            (2)  Директива 2003/68/ЕО на Комисията от 11 юли 2003 г. за изменение на Директива 91/414/ЕИО на Съвета относно включване на трифлоксистробин, карфентразон-етил, мезотрион, фенамидон и изоксафлутол като активни вещества (ОВ L 177, 16.7.2003 г., стр. 12).

            (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

            (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

            (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

            (6)  EFSA Journal (Бюлетин на ЕОБХ), 2017; 15(9):4980. Достъпен на следния интернет адрес: www.efsa.europa.eu

            ПРИЛОЖЕНИЕ I

                        Популярно наименование, идентификационни номера

                        Наименование по IUPAC

                        Чистота (1)

                        Дата на одобрението

                        Изтичане срока на одобрението

                        Специфични разпоредби

                        Трифлоксистробин
                        CAS № 141517-21-7
                        CIPAC № 617

                        Метилов (Е)-метоксиимино-{(E)-α-[1-(α,α,α-трифлуоро-m-толил)етилиденаминооксил]-о-толил}ацетат

                        ≥ 975 g/kg
                        AE 1344136 (максимум 4 g/kg)

                        1 август 2018 г.

                        31 юли 2033 г.

                        За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на трифлоксистробин, и по-специално допълнения I и II към него.
                        При тази цялостна оценка държавите членки обръщат особено внимание на:

                                    —

                                    опазването на подпочвените води, когато веществото се прилага в райони, уязвими от гледна точка на почвените и/или климатичните им условия;

                                    —

                                    опазването на водните организми, пчелите и на рибоядните птици и бозайници.

                              Когато е целесъобразно, условията за употреба включват мерки за ограничаване на риска.
                        Заявителят предоставя на Комисията, държавите членки и Органа потвърждаваща информация относно:

                                    1)

                                    значението на метаболитите, които могат да възникнат в подпочвените води, като се взема предвид всяко относимо класифициране за трифлоксистробин в съответствие с Регламент (ЕО) № 1272/2008 на Европейския парламент и на Съвета (2), и по-специално като токсично за репродукцията вещество от категория 2;

                                    2)

                                    въздействието на процесите на пречистване на водите върху естеството на остатъците, намиращи се в повърхностните и подпочвените води, когато от тези води се черпи питейна вода.

                              Заявителят предоставя изискваната по точка 1 информация в рамките на една година след публикуването на уебсайта на Европейската агенция по химикалите (ECHA) на становището по отношение на трифлоксистробин, прието от Комитета за оценка на риска на ECHA в съответствие с член 37, параграф 4 от Регламент (ЕО) № 1272/2008.
                        Заявителят предоставя на Комисията изискваната по точка 2 информация в срок от две години, след като Комисията публикува ръководство за оценка на въздействието на процесите за пречистване на водите върху естеството на остатъчните вещества в повърхностните и подпочвените води.

               (1)  Допълнителни подробности за идентичността и спецификацията на активното вещество са представени в доклада за преразглеждане.

               (2)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

            ПРИЛОЖЕНИЕ II
            Приложението към Регламент за изпълнение (ЕС) № 540/2011 се изменя, както следва:

                        1)

                        в част А вписване 59 за трифлоксистробин се заличава;

                        2)

                        в част Б се добавя следното вписване:

                                    Номер

                                    Популярно наименование, идентификационни номера

                                    Наименование по IUPAC

                                    Чистота (1)

                                    Дата на одобрението

                                    Изтичане срока на одобрението

                                    Специфични разпоредби

                                    „124

                                    Трифлоксистробин
                                    CAS № 141517-21-7
                                    CIPAC № 617

                                    Метилов (Е)-метоксиимино-{(E)-α-[1-(α,α,α-трифлуоро-m-толил)етилиденаминооксил]-о-толил}ацетат

                                    ≥ 975 g/kg
                                    AE 1344136 (максимум 4 g/kg)

                                    1 август 2018 г.

                                    31 юли 2033 г.

                                    За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на трифлоксистробин, и по-специално допълнения I и II към него.
                                    При тази цялостна оценка държавите членки обръщат особено внимание на:

                                                —

                                                опазването на подпочвените води, когато веществото се прилага в райони, уязвими от гледна точка на почвените и/или климатичните им условия;

                                                —

                                                опазването на водните организми, пчелите и на рибоядните птици и бозайници.

                                          Когато е целесъобразно, условията за употреба включват мерки за ограничаване на риска.
                                    Заявителят предоставя на Комисията, държавите членки и Органа потвърждаваща информация относно:

                                                1)

                                                значението на метаболитите, които могат да възникнат в подпочвените води, като се взема предвид всяко относимо класифициране за трифлоксистробин в съответствие с Регламент (ЕО) № 1272/2008, и по-специално като токсично за репродукцията вещество от категория 2;

                                                2)

                                                въздействието на процесите на пречистване на водите върху естеството на остатъците, намиращи се в повърхностните и подпочвените води, когато от тези води се черпи питейна вода.

                                          Заявителят предоставя изискваната по точка 1 информация в рамките на една година след публикуването на уебсайта на Европейската агенция по химикалите (ECHA) на становището по отношение на трифлоксистробин, прието от Комитета за оценка на риска на ECHA в съответствие с член 37, параграф 4 от Регламент (ЕО) № 1272/2008.
                                    Заявителят предоставя на Комисията изискваната по точка 2 информация в срок от две години, след като Комисията публикува ръководство за оценка на въздействието на процесите за пречистване на водите върху естеството на остатъчните вещества в повърхностните и подпочвените води.“

               (1)  Допълнителни подробности за идентичността и спецификацията на активното вещество са представени в доклада за преразглеждане.


title: Регламент за изпълнение (ЕС) 2018/1130 на Комисията от 13 август 2018 година за одобряване на циперметрин като съществуващо активно вещество за употреба в биоциди от продуктов тип 18 (Текст от значение за ЕИП.)

text:
                  14.8.2018

                  BG

                  Официален вестник на Европейския съюз

                  L 205/8

         РЕГЛАМЕНТ ЗА ИЗПЪЛНЕНИЕ (ЕС) 2018/1130 НА КОМИСИЯТА
         от 13 август 2018 година
         за одобряване на циперметрин като съществуващо активно вещество за употреба в биоциди от продуктов тип 18
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, третата алинея от него,
         като има предвид, че:

                     (1)

                     С Делегиран регламент (ЕС) № 1062/2014 на Комисията (2) е установен списък на съществуващите активни вещества, които да бъдат оценени с оглед на евентуалното им одобряване за употреба в биоциди. Този списък включва циперметрин.

                     (2)

                     Циперметринът бе оценен за употреба в продуктите от продуктов тип 18 — инсектициди, акарициди и продукти за контрол на други антроподи, описани в приложение V към Регламент (ЕС) № 528/2012.

                     (3)

                     За държава членка докладчик беше определена Белгия и на 15 април 2015 г. нейният оценяващ компетентен орган представи доклада за оценката заедно със своите препоръки.

                     (4)

                     В съответствие с член 7, параграф 2 от Делегиран регламент (ЕС) № 1062/2014 на 5 май 2017 г. Комитетът по биоцидите изготви становището на Европейската агенция по химикали, като взе предвид заключенията на оценяващия компетентен орган (3).

                     (5)

                     Съгласно това становище може да се очаква, че биоцидите от продуктов тип 18, съдържащи циперметрин, отговарят на изискванията на член 19, параграф 1, буква б) от Регламент (ЕС) № 528/2012, при условие че са спазени определени спецификации и условия, свързани с тяхната употреба.

                     (6)

                     Поради това е целесъобразно циперметринът да бъде одобрен за употреба в биоциди от продуктов тип 18 при спазване на определени спецификации и условия.

                     (7)

                     Същевременно при скрининговото проучване, проведено при изготвянето на оценката на въздействието от Комисията относно различните възможности за определяне на критерии за идентифициране на веществата, нарушаващи функциите на ендокринната система, бе установена необходимостта допълнително да се изследва потенциалът на циперметрина за увреждане на ендокринната система (4). Тази оценка на свойствата на циперметрина с потенциал за нарушаване на функциите на ендокринната система ще бъде проведена също и в контекста на Регламент (ЕО) № 1107/2009 на Европейския парламент и на Съвета (5), а заключенията от нея се очакват преди края на 2018 г. В зависимост от резултата от оценката Комисията ще прецени съществува ли необходимост от преразглеждане на одобрението на циперметрина като активно вещество за употреба в биоциди в съответствие с член 15 от Регламент (ЕС) № 528/2012.

                     (8)

                     Преди дадено активно вещество да бъде одобрено, следва да се предвиди разумен срок, в който заинтересованите страни да имат възможност да предприемат подготвителните мерки, необходими за спазването на новите изисквания.

                     (9)

                     Мерките, предвидени в настоящия регламент, са в съответствие със становището на Постоянния комитет по биоцидите,

               ПРИЕ НАСТОЯЩИЯ РЕГЛАМЕНТ:

            Член 1
            Циперметринът се одобрява като активно вещество за употреба в биоциди от продуктов тип 18 при спазване на спецификациите и условията, посочени в приложението.

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 август 2018 година.

                  За Комисията

                  Председател

               Jean-Claude JUNCKER

            (1)  ОВ L 167, 27.6.2012 г., стр. 1.

            (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

            (3)  Становище на Комитета по биоцидите относно заявлението за одобряване на активното вещество циперметрин, продуктов тип 18, ECHA/BPC/153/2017, прието на 5 май 2017 г.

            (4)  COM(2016) 350 final.

            (5)  Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

            ПРИЛОЖЕНИЕ

                        Общоприето наименование

                        Наименование по IUPAC
                        Идентификационни номера

                        Минимална степен на чистота на активното вещество (1)

                        Дата на одобрението

                        Дата на изтичане на одобрението

                        Продуктов тип

                        Специални условия

                        Циперметрин

                        Наименование по IUPAC:
                        Циперметрин цис:транс 40:60 (RS)-α-циано-3 феноксибензил-(1RS)-цис,транс-3-(2,2-дихлоровинил)-2,2-диметилциклопропан карбоксилат
                        Номер на ЕО: 257-842-9
                        CAS №: 52315-07-8

                        ≥ 92 % w/w
                        Изомерно съотношение: цис:транс 40:60

                        1 юни 2020 г.

                        31 май 2030 г.

                        18

                        Разрешенията за биоциди се издават, ако са изпълнени следните условия:

                                    1)

                                    При оценката на продукта се обръща особено внимание на експозициите, рисковете и ефикасността, които са свързани с всякакви видове употреба, обхванати от заявление за издаване на разрешение, но не са разгледани в оценката (на равнището на Съюза) на риска от употребата на активното вещество.

                                    2)

                                    Предвид установените рискове за оценените видове употреба, в оценката на продукта се обръща особено внимание на:

                                                а)

                                                професионалната му употреба;

                                                б)

                                                вторичната експозиция на кърмачета и малки деца;

                                                в)

                                                повърхностните води при:

                                                            i)

                                                            третиране на повърхности в закрити помещения, както и

                                                            ii)

                                                            употреба на открито срещу летящи и пълзящи насекоми в градските райони;

                                                г)

                                                почвите при:

                                                            i)

                                                            третиране на повърхности в закрити помещения,

                                                            ii)

                                                            употреба на открито срещу летящи насекоми в градските и селските райони, както и

                                                            iii)

                                                            употреба срещу пълзящи насекоми в селските райони;

                                                д)

                                                утайките при:

                                                            i)

                                                            третиране на повърхности, използване като химическа бариера и третиране на пукнатини и процепи в закрити помещения; както и

                                                            ii)

                                                            употреба на открито срещу летящи и пълзящи насекоми в градските райони;

                                                е)

                                                подпочвените води при употреба на открито срещу летящи и пълзящи насекоми в градските райони.

                                    3)

                                    За продукти, които могат да доведат до наличието на остатъчни вещества в храни или фуражи, се проверява необходимостта от определяне на нови или изменяне на съществуващите максимално допустими граници на остатъчните вещества (МДГОВ) в съответствие с Регламент (ЕО) № 470/2009 на Европейския парламент и на Съвета (2) или Регламент (ЕО) № 396/2005 на Европейския парламент и на Съвета (3), като се предприемат всички подходящи мерки за ограничаване на риска, за да се гарантира, че приложимите МДГОВ не са превишени.

               (1)  Посочената в тази графа чистота е минималната степен на чистота на оцененото активно вещество. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.

               (2)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).

               (3)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).